“หม่อมอุ๋ย” แถลงด่วน! คัดค้านลักไก่ตั้ง “บรรษัทน้ำมันแห่งชาติ”
"หม่อมอุ๋ย" ตั้งโต๊ะแถลงด่วน! คัดค้านลักไก่ตั้ง "บรรษัทน้ำมันแห่งชาติ"
28 มี.ค. 2560

ผู้สื่อข่าวรายงานว่า การประชุมสภานิติบัญญัติแห่งชาติครั้งที่ 22/2560 ในวันที่ 30 มีนาคม 2560 นี้ ได้มีการบรรจุเรื่องของการพิจารณาร่างพ.ร.บ.ปิโตรเลียม ฉบับที่..พ.ศ…และร่างพ.ร.บ.ภาษีเงินได้ปิโตรเลียม ฉบับที่.. พ.ศ. ที่คณะกรรมาธิการวิสามัญ ชุดที่มีพลเอกสกนธ์ สัจจานิตย์ เป็นประธาน เอาไว้ในเรื่องด่วนลำดับที่ 5 และ 6
โดยประเด็นที่สังคมให้ความสนใจ คือการที่คณะกรรมาธิการวิสามัญ มีการเพิ่มเติมประเด็นการจัดตั้งบรรษัทน้ำมันแห่งชาติ(NOC) เอาไว้ในบทเฉพาะกาล มาตราที่10/1 โดยระบุเนื้อหาให้มีการจัดตั้ง NOC เมื่อมีความพร้อม โดยพิจารณาจากผลการศึกษาของหน่วยงานที่เกี่ยวข้องในรายละเอียดของรูปแบบและวิธีการจัดตั้ง
ทั้งนี้เมื่อวันที่ 24 มิ.ย.2559 สนช.ได้ลงมติรับหลักการร่างพ.ร.บ.ปิโตรเลียม ฉบับที่..พ.ศ…และร่างพ.ร.บ.ภาษีเงินได้ปิโตรเลียม ไปด้วยคะแนนเสียงท่วมท้น คือ มติ 152 ต่อ 5 เสียง ในร่าง พ.ร.บ. ปิโตรเลียม งดออกเสียง 16 เสียง และมติ 154 ต่อ 2 เสียงในร่าง พ.ร.บ. ภาษีเงินได้ปิโตรเลียม งดออกเสียง 17 เสียง ส่วนการเพิ่มเติมประเด็นการจัดตั้งบรรษัทน้ำมันแห่งชาติ(NOC) เอาไว้ในบทเฉพาะกาลนั้นถือว่ายังไม่ผ่านการลงมติการประชุมสภานิติบัญญัติแห่งชาติแต่อย่างใด
ขณะที่ประเด็นดังกล่าวถูกตั้งเป็นข้อสังเกตในวงกว้าง เห็นได้จากวันนี้(27 มี.ค.6) ม.ร.ว.ปรีดิยาธร  เทวกุลรายงานว่า อดีตรองนายกรัฐมนตรีได้นัดหมายแถลงข่าวต่อสื่อมวลชน  ที่ สมาคมนักข่าวนักหนังสือพิมพ์แห่งประเทศไทย เพื่อคัดค้านการจัดตั้งบรรษัทน้ำมันแห่งชาติ ในร่าง พ.ร.บ.ปิโตรเลียม ฉบับที่กำลังอยู่ในระหว่างการพิจารณาของสภานิติบัญญัติแห่งชาติ (สนช.)
โดยถือเป็นการแสดงจุดยืนครั้งแรกต่อสาธารณะในเรื่องของการคัดค้านการจัดตั้งบรรษัทน้ำมันแห่งชาติหรือ NOC นับตั้งแต่ที่ ม.ร.ว.ปรีดิยาธร พ้นจากตำแหน่ง รองนายกรัฐมนตรี ด้านเศรษฐกิจ ในรัฐบาลของพลเอกประยุทธ์ จันทร์โอชา
อย่างไรก็ตามล่าสุดยังไม่มีการรายงานผลการแถลงข่าวดังกล่าว หากมีความคืบหน้าอย่างไรจะรายงานให้ทราบอีกครั้ง
 
 
 
 
 
 
 